*#لیکوال_شاعرقاریعبدالستارسعید*👇🏻
د الله تعالی امانت (شریعت) خورا دروند او سنګین دی، هغه پيټی چې له اخیستلو يې ځمکې، غرونو او آسمانونو انکار کړی و، له غوښو جوړ څو فټه وجود یې که تر بوج لاندې راست دریږي، باید عزم او اتلولۍ ته یې دوه لاسي سلام وشي.
د همدې امانت دروندوالی دی چې په اسلامي تاریخ کې یې له خلفاء راشدینو وروسته فقط د ګوتو په شمېر کسان په سم ډول له عهدې وتلي. د پنځلسمې پیړۍ په دې عصر الفتن کې که څوک د دې درانه امانت د ساتنې، تعمیل او تنفيذ اراده کوي، د تطبیق بیرغ یې لوړوي او بیا يې ټکي په ټکي اول په ځان او بیا د الله تعالی پر ځمکه او مخلوق عملي کوي، که د زمانې (صاحب العزم) يې ونه بولو بل لقب ورسره کم ایسي.
امیـر المؤمنین حفظه الله د همداسې عزم څښتن دی.د جهاد، مذاکراتو، فتحې او واکمنۍ په مرحلو کې د هغه او نورو مشرانو پرتمين عزم و چې موږ يې د تنزلاتو پر غاښي سالم راتېر او نن  يې نتیجه د سوچه اسلامي نظام او څلویښت کلن جهاد د شهیدانو د ارمانانو د ترسره کېدو په بڼه وينو.
که نه د دې زمانې د سیاست په پلټفورمونو څوک د اسلام تش نوم نه شي اخیستی، د دیني شعائرو لوړتیا،ګام پر ګام د شریعت پر مواقفو درېدل، امر بالمعروف و نهی عن المنکر، حدود او قصاص او نورو دیني ارزښتونو ته عملي ژمنتیا خو ډېره بعیده خبره بریښي.
خو ارمان مې دا دی، چې کاش لږ خو د زمانې خلکو هم د حق الیقين له مرتبې څکه کړې وای. لږ خو یې له سترګو د دې مادي عصر پردې لرې شوې وای. لږ خو يې نفسونه د مادي زرق او برق پر ځای د ایمان او معنویت په نور سېراب وای.د داسې اولوالعزمه اشخاصو د دنګ قامت د لیدو لپاره د ایمان او معنویت عینکو ته ضرورت دی او بس.
نړیوالې محکمې که نن دغه د امت عظيم رهبر په تور لست کې شاملوي، علت یې دا دی چې اميـر المؤمنین حفظه الله غربي کفر ته داسې ګوزار ورکړئ چې له درده به یې د غربي مادي فلسفې سرلاري په قبرونو کې لا خیزکې وهي. د هغوی د بشر د حقوقو، دموکراسۍ او ټاکنو، پارلمان او پر قانون د څار، مدني ټولنو او جامعه باز، رواداري او وغیره بلابترو سره اړوند ادارې یې په يوه فرمان باطله دانۍ ته غورځولې.
هغه زیان چې غربي شیطاني تفکر په افغانستان کې کړی، له کم او کیفه یې یوازې همدغه نړیوال بنسټونه خبر دي. نو دوی چې د خپل دغسې حریف او مدعي پر خلاف قضایي پریکړې نه صادروي، پر چا یې باید صادرې کړي.
که د دې امت بقاء مقدره وه، که پیړۍ وروسته لا هم د خلکو زړونه په ایمان او شریعت درزېدل،دغه عظیم رهبر ته به حتما د دې زمانې د مجدد لقب ورکوي. ځکه موږ وینو چې د لادینیت په تورتم کې یې د ایمان او شریعت پيلوزی بل ساتلی او په هر قیمت یې دفاع او ساتنې ته آماده دی.
#لیکوال_شاعرقاریعبدالستارسعید